khistorydata/jeongjo-sjw-relations huggingface dataset:
정조 8년
徐有防。以兵曹言啓曰。親臨別試射日字。以今晦來初。擇入事。命下矣。令日官推擇。則今八月二十七日平吉。二十八日最吉。來九月初四日平吉云。以何日定行乎。敢稟。傳曰。以二十七日爲之。處所。以春塘臺爲之。分所開場。若於同日設行。將臣應射。自有掣肘之端。分所則二十四日試取。親臨日則兵曹判書各營將臣禁軍別將亞將別將番將千摠把摠哨官扈衛別將忠壯忠翊衛將內乘別軍職宣傳官摠府堂上堂下武臣五衛將武兼守門將部將忠義駕前別抄駕後禁軍武藝出身武藝別監內侍府中官掖庭署司謁司鑰別監內弓房弓矢人。各柳葉箭一巡。帳殿應試。其餘皆令分所處。先爲試取。分所應試摠數。各令所管營門。明日別單書入。扈衛軍官捕校忠壯忠翊衛捧持別破陣椎牌軍近仗軍等。皆是觀武才。除初試類。倂屬本曹試所試取。訓鍊院官員軍器寺官員訓鍊院差備官。備邊郞捕盜從事官等。雖無應射之例。今番邦慶。豈可獨漏。親臨日試取。則差備官自有相妨者。訓將旣經捕將。又兼知訓鍊軍器提調備局堂上。皆屬訓局試所。試取事。分付。武臣東班職中。三曹郞官監察引儀主簿別提等。亦竝拔例許赴帳殿試射事。分付。可也。
정조 8년
申思運。以戶曹言啓曰。京畿龍仁居幼學李宗瑞。以賜牌田結。尙未受出事及全羅道泰仁居趙時大等。以出稅宮土兩稅事上言。啓下後。不爲現身。依例勿施事。草記批旨內。未準三日之限。更加搜訪。過三日後稟處。可也事。命下矣。多般搜訪。今纔現身。而戶口號牌。俱不現納。有違格例。竝置之。何如。傳曰。允。
정조 8년
申思運。以禮曹言啓曰。因機張幼學金商濟爲其祖鍊孝行。請贈職旌閭事上言。吏曹草記褒贈一款。事體自別。固不可輕易許施。置之。至於旌閭。非臣曹所可稟處。令禮曹稟處。何如。傳曰。允事。啓下矣。今此金鍊孝行。誠如其孫上言。則嶺陬海曲。尤可嘉尙。施以旌褒。可勵遐俗。而孟笋王鯉。便成例談。血指嘗糞。難究實行。不可以子孫之呼籲。輕施恩典。令本道道臣。採取該邑公議。就考前後文跡。詳査出意見。論理狀聞後稟處。何如。傳曰。允。
정조 8년
申思運。以禮曹言啓曰。因榮川幼學金一鍊爲其七代祖贈吏曹判書玏請諡事。本曹覆啓。其矣祖贈判書金玏事蹟。旣如是卓越兺除良。肅廟朝贈諡有命。先朝亦有曠絶之恩數。此等之人。不可以事係干恩。仍而置之。取考卿之曹上謄錄。更爲論理草記稟處事。命下矣。溯考曹上謄錄。則肅廟朝癸酉十一月。筵臣以故名臣金玏請諡事。陳達。本曹覆啓。請令廟堂稟處。則備局覆啓以爲。金玏嶺南名儒。立朝盡節。當亂效忠。至於昏朝。秉義不回。特許易名之典。實有光於樹風聲之道。而第其生前爵秩。不及正二品。則雖或有贈諡之時。此出於特恩。似難援以爲例云。批旨內。特爲贈諡事。命下矣。曹上公文。旣有明據。金玏議諡。依成命擧行事。分付。何如。傳曰。卿之曹上謄錄。旣云如許。依草記特爲許施。可也。
정조 8년
李在學。以備邊司言啓曰。京居人徐宗興。以鄭房導掌事上言。而已過三日。不爲現身。依法典勿施之意。敢啓。傳曰。允。
정조 8년
京畿監營敎鍊官前排姓名成冊判付內。二十四日弘濟院良中道伯試取。將校則柳葉箭一巡。軍兵則鳥銃一巡。取一中以上爲有矣。別試射頒賞日。道伯率領待令。以爲頒賞之地。
정조 8년
領議政鄭存謙。左議政李福源箚曰。伏以。臣等向因吳錫忠鳴冤事。承命獻議。伏見憲疏。大加詆斥。臣等誠不勝瞿然之至。吳始壽事。已屬久遠。從前甲乙之論。今不必追提。而丙寅回咨之出。其孫之據以號呼。不是異事。且況頃下聖敎。辭旨藹然。値今日無前之大慶。體先朝好生之德意。臣等之奉以對揚。未覺其仰累刑政。而物情拂鬱。臺評峻發。遣辭深緊。有非尋常勒攻。臣等妄獻一議。自速人言。危蹙之極。義難晏然。玆敢聯陳短箚。恭俟處分。伏乞聖明。亟賜重勘。以謝臺議。以安私分焉。取進止。答曰。省箚具悉卿等之懇。所辭過矣。安心勿辭。卽起視事。仍傳曰。此批答。遣史官。傳諭于領議政左議政。
정조 8년
甲辰八月二十二日卯時。上御春塘臺。內試射入侍時。行左承旨徐有防。行右承旨李在學。假注書李敬五。記注官金健修。記事官金鳳顯。以次進伏訖。上曰。試官除肅拜入侍。仁陵君李在協。兵曹判書徐浩修。待敎李崑秀。檢校待敎尹行任。承命進伏。上命書榻敎曰。文兼徐瀅修。兼司書李集斗。本職許遞。令該曹口傳付軍職。上曰。司僕一二提調有司堂上訓將入侍。司僕都提調徐命善。提調鄭一祥。有司堂上徐有隣趙時俊。訓鍊大將具善復。承命進伏。命善進前曰。勞動之餘。聖體。若何。上曰。一樣矣。上曰。訓將戶判進前。善復一祥進伏。上曰。每値邦慶。必設觀武才。或別試射。一則飾喜之意。一則慰悅之擧。今當無前之慶。若無味過去。則誠甚悵然。都監軍兵。亦云勞矣。不可無飾喜慰悅之擧。而觀武才。則例有對擧庭試。當此慶科之稠疊。不無頻數之嫌。以別試射。從近設行似好。戶判掌財賦。訓將掌軍兵。各陳所見。可也。命善等曰。今此邦慶之無前。凡所以飾喜之道。宜無所不容其極。而以各軍門事力言之。値此減布之時。恐有不逮之慮。以別試射。除初試設行。似好。以此以彼。慰悅則一也。聖敎誠至當矣。上曰。觀武才。則十八技盡爲之乎。善復曰。然矣。上曰。別試射賞木。小不下一百七八十同。己卯前例。亦爲一百六同。戶曹足當此數乎。一祥曰。然矣。上命書傳敎曰。凡有邦慶。設科取人。而若係莫大之慶。又必慰悅軍兵。別設試才。或以觀武才爲之。或以別試射爲之。今番邦慶。豈無按例慰悅之擧。況都監軍兵。纔經禁御鄕軍停番時代入之役。又經遠道陵行。其所軫念。尤宜自別。今因訓將入侍。亦已詳問。若以觀武才試取。則初試會試。反有徒勞之歎。且今上號習儀不遠。慶科初試在卽。若待事過。則將値深冬。以此以彼。以別試射試取。實爲便好。日字以今晦來初擇入。欲使軍校。均被賞典。別試射時。勿論將官將校軍兵。竝除初試應試。規矩則將官將校。以柳葉箭一巡。馬兵騎士。以騎芻一次。步軍以鳥銃一巡磨鍊。今番則勿拘觀武才例。一中以上。皆令修試記。又命書傳敎曰。帳前試取之類。更當區別下敎。而雖令除初試帳前應試。必有曠日之慮。各營軍校。勢當分所試取。若設各試官。不無貽弊貢人之事。訓將則進詣洗馬坪。禁將則進詣南別營。御將則進詣南小營。兵判及守摠兩使。進詣訓鍊院。各其營大將爲試官。亞將爲副試官。試取主掌官。帳前外。竝勿磨鍊事。分付。上曰。今番陵幸時。路邊田畓踏傷處。宜有減稅之道。未知卜數。當爲幾何乎。有隣曰。不過四十餘卜云矣。上曰。朝家之蠲減則無多。而民之爲惠則不少。從當下敎。依此擧行。可也。有隣時俊曰。今番上言人中。忠州居崔聖福。京居申大順招問後。登對以奏事。命下矣。依下敎。招致兩人。詳問上言內辭意。則崔聖福所陳四條。不過外邑衆所共言之民弊。別無字句間礙眼之端矣。旣非四件。同歸猥濫。而聽言觀貌。卽一鄕曲迷騃之類。有不足深責。至於申大順。以京中閒遊之輩。敢生希望之計。托以弊瘼。張皇爲說。而其中鑄錢一事措語。萬萬駭悖。不可以無識賤流。有所寬貸。令攸司從重勘罪。何如。上曰。依爲之。出擧條陪衛將士等。以次試射訖。頒賞有差。仍命書榻敎曰。南行宣傳官有闕之代。口傳差出。又命書榻敎曰。宣傳官李民秀。都摠經歷李溏。令該曹口傳相換。又命書傳敎曰。未下直守令邊將。皆令當日辭朝。又命書榻敎曰。呂島萬戶李德鳳改差。其代。口傳差出。仍還內。諸臣以次退出。
정조 8년
行都承旨宋載經病。行左承旨徐有防坐。行右承旨李在學坐。左副承旨柳誼坐。右副承旨權坐直。同副承旨申思運坐直。注書二員未差。假注書金孝建仕李敬五仕直。事變假注書朴能源仕。
정조 8년
李在學。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
權啓曰。合辭方張之時。兩司無詣臺之員。事甚未安。陳箚陳疏人外。未肅拜呈告人員。竝卽牌招。何如。傳曰。允。
정조 8년
徐有防啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
徐有防啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
以掌令金宗鐸。司諫尹在醇。獻納柳孟養牌不進罷職傳旨。傳于柳誼曰。只推。
정조 8년
傳于權曰。同副承旨與都廳入侍。
정조 8년
傳于申思運曰。都監堂上金華鎭。聞有實病。不得仕進。徐浩修方帶劇務。趙時俊。以有司之任。減布冊子。方有校考之事。竝許遞。習儀不遠。以在京無故人。差下之意。言于都監都提調。
정조 8년
傳于申思運曰。滯囚可悶。時囚皆令今日捧供。同義禁二員。皆在摠府直中。與在外判義禁竝許遞。政官待明朝。牌招開政。
정조 8년
申思運。以吏曹言啓曰。觀此京居學生元景游妻尹召史上言。則以爲故參判義孫爲其亡夫繼後。則推榮一節。自是次第事。俾得推榮云。而義孫罪名。纔已蕩滌。贈榮雖合法典。事在身故之後。格是常例之外。有難輕許。置之。何如。傳曰。知道。
정조 8년
申思運。以戶曹言啓曰。因幼學李赫載上言。以安嬪李氏奉祀條免稅事。本曹草記批旨內。更爲論理草記事。命下矣。各宮房祭位條之限四代出稅。載在續典。安嬪旣是無後宮房。則其祭位田結。揆以法例。自當出稅。而今此李赫載。以安嬪外外五代孫。謂以奉祀條。迺於代盡之後。敢生僥倖之計。不有法典。屢煩天聽者。極涉猥越。依前回啓。置之。何如。傳曰。允。
정조 8년
申思運。以戶曹言啓曰。各貢遺在。限五千石蕩減事。命下矣。各貢戊戌餘遺在中五千石分排。蕩減實數。別單書入之意。敢啓。傳曰。知道。
정조 8년
徐有防。以禮曹言啓曰。太室冊寶奉出時及景慕宮冊印奉出時。以何殿磨鍊。而殿下祗迎後隨詣之節。亦依昨年例擧行乎。敢稟。傳曰。依草記施行。可也。
정조 8년
徐有防。以禮曹言啓曰。王大妃殿受冊寶。惠慶宮受冊印處所及殿下親進冊寶冊印處所。臨時更爲稟定事。命下矣。習儀日字在近。儀節今當磨鍊。而處所稟定。然後可以擧行矣。以何殿磨鍊乎。敢稟。傳曰。慈殿受冊處所。以景福殿爲之。慈宮受冊處所。以通明殿爲之。習儀不遠。女執事擧行。不可不肄習。箋文致詞及冊印寶謄本。尙不入之。差備醫女。尙不往來敎習云。都提調。申飭。可也。
정조 8년
李在學。以兵曹言啓曰。北部居幼學李柱漢。因其祖故郡守鉉相復資事上言。回啓草記批旨內。或有復資之例。該曹草記。可也事。命下矣。溯考臣曹謄錄。則在前營將之降資者。若非以營將所管之事。而因他事坐罷。則或因特敎。或因大臣陳達。有追後復資之例。而至於未準朔。而居中居下降資之類。則雖經蕩滌甄敍。原無復資之例矣。今此李鉉相。旣以居中降資。且己身故。則身故後追復資級。亦無可據之例。敢啓。傳曰。知道。
정조 8년
徐有防。以兵曹言啓曰。今此謝恩兼冬至使一行赴燕時。所把擇馬。必須前期分定。然後可無窘急之患。應把驛馬四十五匹。依前例洪忠道八匹。全羅道十匹。慶尙道二十匹。來九月二十日。京中逢點。原春道四匹。咸鏡道三匹。同月二十五日。直送安州逢點事。各道監司處。行移。何如。傳曰。允。
정조 8년
李在學。以兵曹言啓曰。因司僕寺草記。碧城君吳致雲嫡長孫吳喜昌。旣是嘉善。本寺無收用之窠。令該曹更爲稟處事。允下矣。吳致雲勳蹟。與他自別。而後孫之若是零替。實屬可矜。吳喜昌旣爲致雲之嫡長孫。自臣曹姑待相當窠。以爲從便收用之地。何如。傳曰。允
정조 8년
申思運。以漢城府言啓曰。癸卯式帳籍。依例藏置江都後。舊籍曝灑之意。今春因判尹臣金履素所奏。待秋擧行事。命下矣。今則秋成已屆。發遣本府郞廳。持往江都。藏置曝灑等事。依前擧行。而帳籍封裹雜物。令各該司進排。領去官吏所騎馬及帳籍載運馬。亦令該曹題給。何如。傳曰。允。
정조 8년
申思運。以漢城府言啓曰。各部及兩署所報內。涉疑疾舊病人。竝姑無乎。而南部只以舊病人在幕之類報來。故列錄書入之意。敢啓。傳曰。知道。
정조 8년
李在學。以訓鍊都監言啓曰。依傳敎。本局別試射應試人摠數。單子書入之意。敢啓。傳曰。知道。
정조 8년
李在學。以禁衛營言啓曰。依傳敎。南別營分所本營將校軍兵。射砲應試摠數。別單書入之意。敢啓。傳曰。知道。
정조 8년
李在學。以御營廳言啓曰。依傳敎。本廳將校軍兵。射砲應試摠數。別單書入之意。敢啓。傳曰。知道。
정조 8년
李在學。以摠戎廳言啓曰。今此別試射時。兵判及守摠兩使。進詣訓鍊院。試取事。命下矣。三營試射放。竝設於訓鍊院。則射貫革猶或一齊排設。至於砲貫革。則基地狹窄。三營標下。實有周旋苟艱之慮。本廳屬別試射。移設於鍊戎臺本營。何如。傳曰。允。
정조 8년
權。以摠戎廳言啓曰。今此別試射時。臣率應試軍校。今八月二十四日開場於鍊戎臺本營之意。敢啓。傳曰。知道。
정조 8년
李在學。以摠戎廳言啓曰。依下敎。今此別試射時。本廳將校軍兵應試摠數。別單書入之意。敢啓。傳曰。知道。
정조 8년
李在學。以司僕寺一二提調意啓曰。內寺番次。近甚苟艱。正有闕之代。令該曹口傳差出。以爲推移入直之地。何如。傳曰。允。
정조 8년
吏曹口傳政事。以李祖承爲司僕正。
정조 8년
李在學。以司僕寺一二提調意啓曰。陵幸時各站馬草。例自畿營分定各邑。趁期待令矣。今番行幸時。高陽站。則依例準備。無弊進排。而至於坡州站。無緣闕待。致使莫重御乘。不善喂養。事之寒心。莫此爲甚。其在慮後懲他之道。不可以事過而置之。當該分定邑守令。亦本道指名現告。拿問嚴處。何如。傳曰。允。
정조 8년
權。以義禁府言啓曰。因刑曹啓辭。前別提安祐罪狀。令本府稟處事。允下矣。安祐今方待命。卽爲拿囚之意。敢啓。傳曰。知道。
정조 8년
權。以刑曹言啓曰。因黑山島圍籬安置罪人龜柱。設鞫嚴問傳旨。承宣雖生疎。莫非院吏不能提醒之致。該房院吏。嚴杖取招以聞事。命下矣。所當依傳敎。卽爲捧供以入。而適値齋日。待無故日擧行之意。敢啓。傳曰。知道。
정조 8년
權。以刑曹言啓曰。因本曹啓辭。猥濫擊錚罪人恩津居孫光烈。陜川僧聖演。安東居李重祖趙仁俊等。考律勘處事。命下矣。事目內。非四件衛外擊錚。凡係猥濫者。以上書詐不以實律論。杖一百徒三年。事理重者遠配。一依事目。孫光烈黃海道殷栗縣。僧聖演原春道安峽縣。各杖一百徒三年定配。李重祖趙仁俊。以事理重。李重祖平安道雲山郡。趙仁俊博川郡竝遠配。卽爲押送。何如。傳曰。允。纔經大赦。合有參恕。自本曹參酌懲治。放送。可也。
정조 8년
權。以刑曹言啓曰。因西部居金樂仁上言。禮曹啓辭內。樂仁之父澈。年過六十。父母俱沒。亦已五十餘年。而異姓親安鼎周。僞出禮斜。使奉本生伯父可相之祀。安哥。以異姓之親。擅移他人之祀。實係變怪。必有委折。安鼎周金樂仁。竝令法曹。嚴査稟處事。據批旨內允。依願施行。可也事。命下矣。事當依傳敎。卽爲擧行。而金樂仁雖在京中。安鼎周居在洪忠道丹陽地云。不可不一處査質。然後可以覈實。發關該道。待鼎周捉來。兩造詳覈後稟處。何如。傳曰。允。依議之議。誤以願字書之。分付該曹釐正。亦令政院。原批答釐正。可也。
정조 8년
權。以刑曹言啓曰。今番上言人中。申大順。以京中閑遊之輩。敢生希望之計。托以弊瘼。張皇爲說。其中鑄錢一事。措語萬萬駭悖。令攸司從重勘罪事。命下矣。取考法典。則訴冤條有曰。事係微細。冒濫上言。事理重者。依上書詐不以實律論。杖一百徒三年。罪人申大順。依此律勘處。何如。傳曰。纔經大赦。合有參恕。自本曹參酌懲治。放送。可也。
정조 8년
權。以刑曹言啓曰。因吏曹啓辭。猥濫上言罪人鄭寬欽。嚴刑定配事。命下矣。依傳敎。罪人鄭寬欽。嚴刑一次後。全羅道求禮縣定配所。押送之意。敢啓。傳曰。旣已刑推矣。定配分揀。可也。
정조 8년
權。以刑曹言啓曰。因備邊司啓辭。猥濫上言罪人全大興司空麟安秉顯韓繼寬吳贊周朱景垕金鼎澤等。從輕重照勘。吳德采金道杓金德成。科治懲礪。金德徽各別嚴治事。命下矣。取考法典。則訴冤條有曰。事係微細。冒濫上言者。依越訴律論。杖一百。事理重者。依上書詐不以實律論。杖一百徒三年。全大興司空麟安秉顯韓繼寬吳贊周朱景垕金鼎澤吳德采金道杓金德成等。竝杖一百。金德徽。以事理重。杖一百徒三年之律。勘處。何如。傳曰。纔經大赦。合有參恕。今番則自本曹參酌懲治。放送。可也。
정조 8년
甲辰八月二十三日辰時。上御重熙堂。禮房承旨入侍時。行左承旨徐有防。假注書金孝建。記注官金健修。記事官金鳳顯。以次進伏訖。上曰。提調兵判。使之入侍。賤臣承命出。與內局提調徐有隣。兵曹判書徐浩修偕入進伏。上曰。有司堂上。使之來待。上曰。都承旨連日病狀何也。有防曰。聞有實病。不得仕進云矣。上曰。兵曹抄啓。何不入啓。浩修曰。文書未及修正矣。上曰。從速修正。可也。命退。諸臣以次退出。
정조 8년
甲辰八月二十三日酉時。上御誠正閣。同副承旨與都廳入侍時。同副承旨申思運。假注書李敬五。記事官金鳳顯李崑秀。都廳林濟遠。以次進伏訖。上曰。都監役事。幾何爲之。濟遠曰。今已訖役矣。上曰。景慕宮惠慶宮上號習儀日字與正日。其間相遠。更以十五六日間推擇。臨時行禮事。傳于都提調。使之草記。可也。仍命退。諸臣以次退出。
정조 8년
行都承旨李亨逵未肅拜。行左承旨李在學坐。右承旨李得臣坐直。左副承旨趙興鎭未肅拜。右副承旨權坐。同副承旨金履正坐直。注書二員未差。假注書金孝建仕直李敬五侍講院進。事變假注書朴能源仕。
정조 8년
傳于李在學曰。禮房承旨入侍。
정조 8년
傳于李在學曰。新除授兵曹參判。牌招察任。
정조 8년
承旨前望單子入之。李亨逵李得臣金樂洙落點。
정조 8년
權啓曰。禁府時囚。皆令今日捧供事。命下矣。今日新除授禁府堂上。待下批。竝卽牌招。以爲開坐之地。何如。傳曰。允。
정조 8년
有政。吏批。判書金履素進。參判李敬養式暇。參議未差。左副承旨權進。以尹㬦爲校理。姜爲副校理。徐美修爲修撰。徐有大爲左尹。韓光會爲判義禁。洪良浩爲同義禁。柳義養爲同義禁。吳載純爲社稷提調。趙好彦爲順陵直長。李亨權爲司饔直長。李明誠爲仁明園守奉官。曺允大爲吏曹正郞。鄭厚祚爲尙衣直長。金復光任好常爲司饔奉事。
정조 8년
再政。李是銓爲景慕宮奉事。金樂洙爲春川府使。宗簿正權以綱。今加通政。加資事。承傳。
정조 8년
三政。以李時秀爲吏曹參議。李泰永爲副應敎。
정조 8년
兵批。判書徐浩修進。參判宋載經未肅拜。參議柳誼未肅拜。參知宋鍈未肅拜。同副承旨金履正進。副司直李亨逵李致中李獻慶單付。假內乘李東秀減下。
정조 8년
傳于李得臣曰。軍士房承旨入侍。
정조 8년
傳于權曰。別試射。與觀武纔有異。親臨處所。且設闕內。今番別試射時服色。以衮袍磨鍊。試官以下。皆以黑團領磨鍊入侍。宗宰雖於謁聖時。皆着戎服。此則依例以戎服磨鍊事。分付。
정조 8년
傳于權曰。今番試射。司僕所屬見漏。馬醫司僕理馬養馬牽馬陪巨達等。勿拘前例。射放間。從自願皆屬兵曹試取。射放摠數單子。卽令更爲書入。
정조 8년
傳于權曰。今番雖非觀武才。三營勸武軍官。皆令許赴帳殿試射事。分付。
정조 8년
傳于李在學曰。俄下筵敎。認作戲劇之敎乎。不然。今日廷臣。如有一分仰體之心。寧容逡巡。況此東壁。適當此時。聞今日筵敎之後。豈以不當行之親嫌爲言。且其地處。若念慈宮企待之至意。尤安敢如是遲滯。上號大禮。何等莫重。而習儀日字。特命退行。蓋以議諡後進號。亦已質言。仰奏慈宮故耳。諸臣到此。豈敢歇後於此事。纔有筵敎。姑不多誥。政院知悉。
정조 8년
傳于權曰。俄筵筵敎。入侍承宣。想必往傳。爲廷臣者。聞予今日之敎。則豈待特敎。然後會議玉堂。東壁旣已差出。洪奉朝賀議諡。不待諡狀。今日擧行。檢詳今日政差出。薦狀斯速越送之意。言于政府。應敎檢詳。皆令先參坐後謝恩。太常署經。各該曹署經。政府署經。亦令今日內擧行。
정조 8년
傳于李在學曰。朝者下敎。尙不擧行。當該承旨遞差。
정조 8년
吏批。判書金履素進。參判李敬養式暇。參議未差。右承旨李得臣進。以李泰永爲檢詳。
정조 8년
以校理尹㬦。副校理姜。修撰徐美修牌不進罷職傳旨。傳于李在學曰。衆所共知情勢人許遞。其外只推。更爲牌招。
정조 8년
傳于李在學曰。玉堂前望單子入之。
정조 8년
玉堂前望單子入之。副修撰安策林道浩落點。
정조 8년
傳于李在學曰。新除授玉堂罷散人。竝敍用。
정조 8년
李得臣。以弘文館言啓曰。本館下番關直。事甚未安。新除授副修撰安策。卽爲牌招入直。何如。傳曰。允。
정조 8년
承旨前望單子入之。趙興鎭金履正落點。
정조 8년
以副應敎李泰永牌不進罷職傳旨。傳于李得臣曰。旣令先擧行後謝恩。則何爲出牌乎。此傳旨勿施。卽爲催促。
정조 8년
李得臣啓曰。新除授吏曹參議李時秀。旣在闕中。不卽肅謝。直爲出去。事甚未安。推考警責。何如。傳曰。允。
정조 8년
兵曹參知前望單子入之。沈有鎭落點。
정조 8년
以兵曹參知沈有鎭牌不進罷職傳旨。傳于金履正曰。許遞。前望單子入之。待下批。牌招入直。
정조 8년
兵曹參知前望單子入之。沈基泰落點。
정조 8년
以兵曹參知沈基泰。牌不進罷職傳旨。傳于李在學曰。許遞。前望單子入之。
정조 8년
李得臣啓曰。來九月十七日。王大妃殿上尊號。十八日惠慶宮上尊號時。致詞箋文。當爲製進。大提學吳載純。卽爲牌招。何如。傳曰。允。
정조 8년
李得臣啓曰。臣與右副承旨權伴直矣。以致祭事。纔已出去。伴直無人。新除授同副承旨金履正。卽爲牌招入直。何如。傳曰。允。
정조 8년
李得臣啓曰。卽者議政府錄事來言。領議政鄭存謙。左議政李福源。今方齊會開坐。而檢詳李泰永。家在城外。不得入來。合有變通之道云。何以爲之。敢稟。傳曰。許遞。前望單子入之。待下批。先擧行後謝恩。
정조 8년
檢詳前望單子入之。金啓洛落點。
정조 8년
傳于李得臣曰。政官牌招開政。諡號望。今日政下批。
정조 8년
傳于李得臣曰。同副承旨入侍。
정조 8년
傳于金履正曰。夜漏已深。署經。然後可以開政下批。而吏曹成帖。尙此遲滯。吏曹當該堂上。從重推考。各別催促。
정조 8년
以吏曹參判李敬養牌不進傳旨。傳于金履正曰。此傳旨勿施。卽爲入來。持望筒入侍。
정조 8년
傳于金履正曰。吏曹郞廳竝改差。前望單子入之。
정조 8년
吏曹郞廳前望單子入之。朴廣源李勉兢落點。
정조 8년
吏批判書金履素牌招不進。參判李敬養進。參議李時秀牌招不進。右承旨李得臣進。啓曰。判書金履素。參議李時秀竝牌招不進。小臣獨政未安。何以爲之。敢稟。傳曰。仍爲之。以卒奉朝賀洪鳳漢爲翼靖。
정조 8년
兵批。判書徐浩修進。參判宋載經未肅拜。參議柳誼未肅拜。參知宋鍈未肅拜。同副承旨金履正進。副司直權以綱。副司果安策單付。
정조 8년
以禁衛營單子。未畢試軍兵等。二十五日試取事。傳于李得臣曰。依訓局例。先畢試技藝。別單先爲書入。
정조 8년
以御營廳單子。未畢試軍兵等。二十五日試取事。傳于李得臣曰。依訓局例。先畢試技藝。別單先爲書入。
정조 8년
金履正。以兵曹言啓曰。本曹參議李時秀入直矣。移拜吏曹參議。新除授參判宋載經牌不進。參知未差。臣徐浩修今方入來。與前參議李時秀替直矣。試事未畢。故明日早朝。臣又當進詣試所。而番次無以推移。參議未差之代。令該曹口傳差出。與參判待開門。竝卽牌招。以爲推移入直之地。何如。傳曰。允。參議參知前望單子入之。待下批牌招。推移入直。
정조 8년
兵曹參議參知前望單子入之。宋鍈柳誼落點。
정조 8년
李得臣。以禮曹言啓曰。英宗大王貞聖王后。追上尊號。王大妃殿加上尊號。景慕宮追上尊號。惠慶宮加上尊號告由。同日兼告事。前已稟定矣。告由祭吉日。令日官推擇。則來九月初十日爲吉云。社稷宗廟永寧殿景慕宮。措辭撰祝。同日一體兼告。而毓祥宮告由磨鍊事。命下矣。亦爲同日設行兼告事。知委。何如。傳曰。允。
정조 8년
李在學。以禮曹言啓曰。三殿兩宮上冊寶冊印習儀日字。更爲擇入事。命下矣。卽令日官推擇。則三殿兩宮。上冊寶冊印初度習儀。來九月初一日二度習。同月初六日三殿上冊寶三度習儀。同月初九日卯時。兩宮上冊印三度習儀。同月十六日辰時爲吉云。以此日擧行。而初九日卯時。先行太室上冊寶習儀。巳時行肄儀習儀。午時行王大妃殿上冊寶習儀。十六日辰時。先行景慕宮上冊印習儀。巳時行肄儀習儀。未時行惠慶宮上冊印習儀事。知委擧行。何如。傳曰。允。
정조 8년
李在學。以上號都監郞廳。以都提調意啓曰。英宗大王追上尊號。貞聖王后追上尊號。玉冊文金寶篆文。王大妃殿加上尊號。玉冊文玉寶篆文。景慕宮追上尊號。玉印篆文。惠慶宮加上尊號。玉印篆文。入刻後印出。景慕宮竹冊文。惠慶宮竹冊文。竝爲模寫。冊寶冊印。同粧一貼。合十件謹此封進之意。敢啓。傳曰。知道。
정조 8년
李在學。以上號都監郞廳。以都提調意啓曰。都監堂上金華鎭徐浩修趙時俊竝許遞。以在京無故人差下事。命下矣。其代。行刑曹判書鄭尙淳。行司直徐有慶。行司直鄭昌順差下。使之察任。何如。傳曰。允。鄭尙淳方帶劇務。勿爲啓下。已有前例。至若先朝儀賓中秩高人。以錦城尉朴明源差下。可也。
정조 8년
李在學。以上號都監郞廳。以都提調意啓曰。王大妃殿玉冊文玉寶文。惠慶宮竹冊文玉冊文。各書眞諺二本。謹此封進。而致詞箋文及儀註。待承文院禮曹啓下。追後書入之意。敢啓。傳曰。知道。
정조 8년
金履正。以吏曹言啓曰。侍從臣父年七十人。雖非歲首。抄啓加資。載在法典矣。侍從臣父年七十人。別單書入之意。敢啓。傳曰。允。復科人中。未出六人。以科年計。恰滿十年。今日政出六區處。可也。
정조 8년
李得臣。以兵曹言啓曰。今此別試射時。將校及各差備等。柳葉箭入格人姓名。別單書入之意。敢啓。傳曰。知道。
정조 8년
金履正。以兵曹言啓曰。依傳敎。吏曹書吏安厚成。決棍三度之意。敢啓。傳曰。知道。
정조 8년
李得臣。以訓鍊都監言啓曰。今此別試射時。先試入格柳葉箭單子六度。騎芻單子二度。鳥銃單子三度。先爲修入之意。敢啓。傳曰。知道。
정조 8년
李得臣。以守禦廳言啓曰。本廳標下軍等砲放。今方設場試取。而兵曹柳葉箭畢試後。將始騎芻矣。砲貫革基址。與騎芻馬路相雜。勢難合設於一處。將未免中止。合有變通之道。而禁衛營大藥庫。地旣稍近。又是本廳舊營。尙有砲放舊基。移設試場於此處。以爲趁時試取之地。何如。傳曰。允。
정조 8년
李得臣。以守禦廳言啓曰。今此別試射時。本廳將校。柳葉箭先畢試後。入格人姓名。別單書入之意。敢啓。傳曰。知道。
정조 8년
李得臣。以摠戎廳言啓曰。今此別試射時。本廳將校柳葉箭一巡。一中以上得中人。別單書入之意。敢啓。傳曰。知道。
정조 8년
刑曹啓目粘。金命履擊錚回啓云云。又縱其子。如是呼籲者。尤極狡惡。原情內辭緣。勿施何如。判付啓。此獄案。向因審理。雖已看閱。獄貴屢諗。更令道伯別定査官詳査。仍具意見。狀聞後稟處爲良如敎。又啓目粘。猥濫擊錚人等。依道臣狀請。各別嚴勘之意。竝以。分付。何如。判付啓。依回啓施行爲旀。豐德幼學柳興德原情段。元非四件事。雖極猥越。旣稱幼學。則與常漢無倫之言有異兺除良。所謂鄭可容之欺人奪券。情狀痛駭。必是牟利奸民就斷之計。可容身乙。令該道推捉嚴査決給。俾無彼隻更訴之弊爲旀。安州金一鴻原情段。遐土奸細之輩。不待査事結末。有此煩籲。不可以民隱言。此等民習。在所嚴處編配。則雖以纔經大赦。姑且分揀。而亦不可仍以置之。下送本道。以爲懲治之地爲旀。定山李興福原情段。未詳本事顚末。本曹相考草記爲旀。坡州盧建星原情段。憑藉傳訃云云。殊甚訝惑。元供辭。亦自本曹節該草記爲旀。擊錚諸人。今日內決放之意。竝以分付該道爲良如敎。又啓目粘。文春才擊錚回啓云云。向前文春才娚妹等。依受敎。一竝免賤之意。分付道臣。何如。判付啓。江城君文益漸子孫。雖支庶遠裔之微賤者。勿定軍役。或犯公私賤者。使免賤事。獻陵朝受敎。昭在勳府事目云爾。則趁卽免賤。不容少緩。依回啓施行爲有矣。尋常壓良。自有禁令。況受敎昭在者乎。無論奴貢身布。依受敎後勿更侵之意。其矣處。自本曹成給文券爲良如敎。
정조 8년
禁府啓目。前別提安祐原原情云云。問目內辭緣。泛稱遲晩。所當請刑是白乎矣。年七十。法不當請刑。議處。何如。判付啓。依允。
정조 8년
義禁府啓目。守門中官金聖潤原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 8년
義禁府啓目。前事變假注書車信用原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 8년
甲辰八月二十四日辰時。上御重熙堂。禮房承旨入侍時。行左承旨徐有防。假注書金孝建。記事官金鳳顯李崑秀。以次進伏訖。上命書傳敎曰。兵曹參判前望單子入之。參知聞有情勢。陳疏到院云。許遞。前望單子入之。待下批。竝牌招。推移入直。又命書傳敎曰。今聞入侍承宣言。病難供劇云。同副承旨許遞。左副承旨亦有實𧏮云。一體許遞。前望單子入之。待下批。牌招察任。又命書傳敎曰。應敎今日政。除在外有情勢。除本仕外。以在京無故人差出。待下批。一體牌招察任。又命書傳敎曰。今聞吏曹言。權以綱。以前任宗簿正。加資已久。而政院之尙不頒布傳旨。不得下批云。政院事皆如此。今日政下批。又命書傳敎曰。今聞承宣言。新除授承旨金樂洙。與前參議李頤祥。情勢無異同云。許遞。前望單子入之。又命書傳敎曰。三銓與亞銓。有應避之嫌云。吏曹參議金宇鎭許遞。今日政差出。命書榻敎曰。新除授玉堂。待下批。牌招察任。命退。承史以次退出。
정조 8년
甲辰八月二十四日申時。上御重熙堂。軍士房承旨入侍時。行右承旨李在學。假注書金孝建。記事官車亨衢。記注官金健修。以次進伏訖。上命書傳敎曰。左承旨許遞。前望單子入之。又命書傳敎曰。右承旨馳詣懿陵。奉審摘奸以來。命退。承史以次退出。
정조 8년
甲辰八月二十四日二更二點。上御重熙堂。同副承旨入侍時。同副承旨金履正。假注書金孝建。記注官車亨衢金健修。以次進伏訖。上曰。承旨以己卯年相禮之子。又於今年。以相禮加資。亦非偶然矣。上曰。宣諡官以朴廣源爲之。待開門使之往宣事。自政院。分付。可也。命退。承史以次退出。
정조 8년
行都承旨李亨逵未肅拜。行左承旨李在學坐。右承旨李得臣坐。左副承旨趙興鎭坐直。右副承旨權奉命在外。同副承旨金履正坐直。注書二員未差。假注書金孝建仕直李敬五侍講院進。事變假注書未差。
정조 8년
傳于趙興鎭曰。左承旨與一提學入侍。
정조 8년
傳于趙興鎭曰。莫重下敎。忘置不傳。當該注書。爲先汰去。令該府拿問處之。
정조 8년
傳于李在學曰。內醫院醫官。再明日一體應試事。分付。
정조 8년
傳于金履正曰。留院公事入之。
정조 8년
傳于金履正曰。禮房承旨入侍。
정조 8년
以吏曹參議李時秀牌不進罷職傳旨。傳于金履正曰。只推。
정조 8년
以副修撰安策牌不進罷職傳旨。傳于金履正曰。只推。
정조 8년
以京畿監司啓本。傳于金履正曰。鄭可容意謂同名奸民。有措辭。判下矣。觀此狀辭。果是朝官云。不必推捉。自本營査處事。回諭。
정조 8년
以兵曹別試射軍兵等未畢試單子。傳于金履正曰。他營皆已畢試。本曹擧行。何其遲滯。試記皆令明日申前修納。早朝設場試取。
정조 8년
李在學啓曰。今此試官望中。時無職名人。令該曹口傳付軍職。何如。傳曰。允。
정조 8년
金履正。以弘文館言啓曰。本館下番。姑降入直。事甚未安。修撰李顯靖。疏批已下。副修撰安策。旣有只推之命。竝卽牌招。以爲推移入直之地。何如。傳曰。允。
정조 8년
以修撰李顯靖。副修撰安策牌不進罷職傳旨。傳于趙興鎭曰。只推。
정조 8년
李在學。以兵曹言啓曰。今此別試射時。禁軍等騎芻入格人姓名。別單先爲書入之意。敢啓。傳曰。知道。
정조 8년
李在學。以扈衛廳別將。以大將意啓曰。本廳付料軍官九十八人。有料軍一百二十名。則今方應試。而其餘無料軍官二百五十二人。無料軍二十六名。則臣以有違前例。不許應試矣。渠輩卽伏聞特恩曠絶。至有勿拘前例之命。相率來訴。願蒙均視之澤。渠輩旣是逐朔付料之類。且經今番三日留都之役。一體許赴。似可爲慰悅之道。故惶恐敢啓。傳曰。知道。亦令兵曹。今日一體許試。可也。
정조 8년
金履正。以訓鍊都監言啓曰。今此別試射時。射放人摠數。別單書入之意。敢啓。傳曰。知道。
정조 8년
金履正。以禁衛營言啓曰。今此別試射時。本營將校軍兵等。昨今兩日應試之類。今已畢射。摠數單子一度及將校柳葉箭單子一度。騎芻單子一度。京鄕軍兵鳥銃單子各一度。同通改修正以入之意。敢啓。傳曰。知道。
정조 8년
李在學。以御營廳言啓曰。騎士騎芻入格及京鄕軍兵鳥銃畢試後。得中之類。別單書入之意。敢啓。傳曰。知道。射放入格人摠數別單。依本廳例。先爲書入之意。令政院卽爲分付各營。可也。
정조 8년
金履正。以守禦廳言啓曰。今此別試射時。本廳標下軍等。鳥銃畢試後。入格人姓名。別單書入之意。敢啓。傳曰。知道。
정조 8년
判府事洪樂性箚曰。伏以。昨夜。史官臨宣聖敎。使臣往參宣諡。臣竊不勝感歎。聖孝亶出於仰慰慈宮之至意。臣雖在患感擁衾之中。特敎之下。不敢言病。凌晨强策。纔行十餘里地。而觸冒風雨。寒氣襲體。蓐食不化。外寒內滯。猝然經一場大寒戰大嘔吐。而宿症關格闖發。痰癖衝上。俯仰不得。呼吸不通。幾至昏窒之境。急投路傍村舍。就溫灌湯。經過數時。僅得甦醒。而頭目暈眩。胸脇牽刺。灑灑惡寒。肢體如縛。以此病狀。萬無前進之望。忍痛擔舁。寸寸歇息。自朝至午。纔抵私次。竟使承命之行。未免半途徑還。惶隕悚蹙。罔知攸措。玆敢倩人構箚。冒瀆崇聽。伏乞聖明。亟降威罰。以安私分焉。取進止。答曰。省箚具悉卿懇。卿其勿辭。益加善攝。仍傳曰。此批答。遣史官。傳諭于洪判府事。
정조 8년
書筵官金斗默疏曰。伏以。元良正位。縟儀已擧。徽號誕加。聖孝冞光。臣民慶祝。八路惟均。仍伏念臣蟣蝨微品。糞土賤質。少也失學。長而愚陋。不及於凡人遠甚。而乃以虛名欺世。屢被誤恩。躐階超資。坐溷名器。臣誠寢愕夢悸。精爽飛越。又於千萬意外。特除書筵之任。復降敦諭。十行綸音。丁寧諄複。尤非不肖小臣所敢當者。臣驚惶震駴。若隕淵谷。不知所以措躬也。嗚呼。蚉蜹其可負山乎。僬僥其可扛鼎乎。敎導元良。是何等重任。荐降恩諭。是何等盛禮。而今乃不覈其實而輒加之。臣實惶蹙之餘。又重爲國家。懼夫傳笑四方。貽譏千古也。自古及今。凡辭召命者。每自稱空疎鹵莽。下旣以此而取作常談。上亦以此而看作例讓。朝家所以待之而責之者。未嘗以其自稱而或止。蓋以言之愈謙而其實愈茂也。苟或眞有虛名蔑學。濫叨恩數者。據實自訟。以首其空疎鹵莽之狀。則又豈可一視以常談。而不爲之斥退乎。噫。臣眞箇是空疎。眞箇是鹵莽。旣不得讀了經傳。句讀不通。又不能治其身心。言行多愆。甚至於鄕隣賤之。朋友鄙之。則卽勿論其不合於旌招。而雖欲比擬於鄕谷間愚儒賤士。亦有所不可得者矣。以此空疎鹵莽之質。何以仰輔元良。堪膺盛禮乎。猴冠未足喩其不稱。而鶴軒恐終有以招譏也。伏惟世子邸下。睿質夙彰。智思漸開。次第典學。政賴邃學莊士。而廣延賢髦之際。如臣之愚陋者。不免濫廁乎其間。疾病垂死之中。其所以駭惑憂憫者。又不但爲私分之猥越而已也。且臣本失血爲祟。痰癖成痼。少有勞動。輒至昏窒。一有餘錣。旋卽嘔吐。又自前秋。重添痎瘧之症。肥肉已消。轉側須人。有朝夕就盡之慮。雖欲嚴畏義分。冒赴恩召。其勢亦末由矣。伏乞聖明。念用人之不可不愼。察賤臣之無路進身。亟遞書筵之任。竝鐫經筵之銜。仍命有司。收還前後告身。削名薦籍。使四方曉然知賢愚之不可混焉。嗚呼。臣以世祿餘裔。向國之心。自謂不後於恒人。常願束帶立朝。昵覲耿光。彈心竭力。奔走承事。以效一分忠愛之誠。而不學無文。旣無望於決科登仕。則出入天門。沐浴恩波。唯有蔭職一塗。而臣命道畸窮。事不從願。前後所叨職名。俱非所以冒當者。有隕自天。徒增悚蹙而已。庚子初命。唯可黽勉。而時適有道臣之誤薦。意其因是而有命。遂不敢抗顔而趨承。其後展轉。乃至於斯。噫。自玆以後。叨謝無階。報事無路。區區宿願。將無可遂之日矣。臣於悶蹙之外。又未嘗不撫躬而自悼也。伏況今我邸下。岐嶷播譽。一國含生。莫不延頸。矧臣愚忠。所以忭蹈欣祝。欲一利見者。寧有其極。徒以虞旌非分。薪憂逼死。未能以此時趨詣。以同群僚之慶喜。臣心霣缺。當復如何。聖恩愈隆。臣進愈阻。瞻望象魏。徒切馳誠。臣勢蹙情迫。猥陳賤衷。死罪死罪。臣於前月。治疏付家僮。使之呈納矣。纔至京裏。而値夏賊之逆變。惶怯逃竄。淹廷屢日。晩到喉院。未呈退歸。臣始慮縣道轉達。或致稽遲。爲此格外封進。反歸逋慢。負罪陳章。極知不敢。而第伏念臣病勢。遇秋益添。奄奄將死。畏威不陳。棄命草野。其罪尤大。玆敢略改前疏。謹從縣道以進。事甚猥越。迹涉慢蹇。臣不勝惶悚戰栗之至。噫嘻。痛矣。亂臣賊子。何代無之。不意今者。近出臣族。窮凶極惡。前史所無。臣上念國家。下悲祖先。其所以腐心痛骨。直欲食其肉而寢其皮者。尤有倍於人也。然不幸爲賊臣宗族。揆以常憲。顧何敢自同平人。揚揚以趨朝班乎。伏乞聖上。哀憐而特賜指揮。使之蟄伏田野。歌頌聖德。則實天地父母生成之賜也。答曰。省疏具悉。予之必欲致爾于朝者。誠也。誠之所到。庶幾相感。而予惟諄諄。爾則邁邁。豈予緇衣之好。不及古人而然歟。顧今冊禮順成。賓僚咸備。非無老成之人。文學之士。而至於知慮之開發。德性之薰陶。必藉乎林下儒賢。從古然也。爾之不來。誰任其責。噫。世道淪溺。天彝斁塞。不意文元之後。生出亘萬古所未聞之劇逆。輿情憤惋。久而益切。宜乎爾之腐心痛骨。百倍於人。而于斯時也。明天理正人心之道。尤有望於爾者。予之待爾。奚但止於側席而已哉。爾須極撤巽牘。卽日登途。用副予如渴之意。
정조 8년
修撰李顯靖疏曰。伏以。冊禮誕擧於春宮。邦基益鞏。展謁載行於仙寢。聖孝克伸。歡忭之忱。八域惟均。仍伏念臣於館職。豈有一分堪膺之望。而只緣感恩怵義。冒沒趨走。每一承命。惶愧交積。月前爲參賀班。顚倒入城。旋有職名之縻身。且値賀禮之當前。未敢遽尋歸路。不意玉署除命又下於此際。臣誠惝怳震越。莫知措躬之所也。目今懲討方急。擧國同情。臣雖遐賤。亦知沐浴之義重。豈敢此時言病。而第臣素患痰眩之症。已是平生貞疾。每當換節。輒復發作。向來冒熱登程。轉成痼祟。數日以來。添以泄痢諸症。藥餌無功。氣息綿綴。委頓旅次。實有生行死歸之慮。雖欲拚命叩謝。其勢末由。玆敢短章號籲。惟我聖慈。天地父母。特賜矜諒。鐫遞臣職。以安私分。以肅朝綱焉。臣固不敢以三司自處。而目擊時事。憂虞實深。不避瀆擾之誅。玆敢沬血而陳之。唯殿下省焉。噫。亂臣賊子。何代無之。而豈有如近歲之種下留種。枝上生枝。舊逆纔討。新逆又起。千凶萬惡。層生疊出者乎。妖腰亂領。自干天誅。而龍蛇赤子。必欲竝化。我聖上好生之德。孰不欽仰。而滔滔不滅。漸至燎原。涓涓不塞。終致滔天。臣愚死罪。竊以爲殿下之於治逆。未盡其道而然也。安反側三字。實爲帝王之盛德。而用之於風塵搶攘之際。則足爲駕馭梟雄之策。而用於朝野乂安之時。則適所以潛滋奸賊之心也。我殿下一念鎭安。至誠誨喩。今幾年所。而鴞音未懷於食椹。鷹眠猶憎於化鳩。至於今番夏賊而極矣。以其地處。則義同休戚。以其眷注。則位躋卿宰。而公然作賊。有此千古凶逆所未有之擧。言之骨靑。思之膽掉。奈何究核未加。典刑先施。文書已付於回祿。徒黨無從而鉤得。到今窮詰之道。唯是至親族屬。緊隨傔從。則其所捕致王府。依法鞫問。以爲斬草除根。蕩窩破窟之計。斷不可已也。且夏賊之逆。非特渠一身之所爲也。傳授有自。醞釀有素。陽澤丙申緩獄之罪。已發於其時臺閣之論。今此夏賊之凶情逆節。不過襲其家傳之心術也。夏賊伏誅之後。陽澤之官秩自如。則此豈朝廷治逆之道乎。伏願殿下。克允三司之請。亟施陽澤追奪之典焉。且伏念辭啓中。諸賊凶腸逆肚。無非一串貫來。論其巨魁。則一龜柱是已。其外凶賊。互相盤結。前茅後殿。氣類相應。三司之疾聲懲討。已近十年。忱誠未格。兪音尙靳。群下之抑鬱冞深。目前之憂慮未已。一日不除。則有一日之憂。二日不討。則有二日之慮。恬嬉玩愒。若此不已。則朝著之上。恐無安枕之日。伏願殿下。亟取啓辭中諸賊。隨其罪犯。各施當律。使典刑克明。國勢底安焉。臣無任屛營祈懇之至。答曰。省疏具悉。所陳已諭於諸批。爾其勿辭察職。
정조 8년
甲辰八月二十五日辰時。上御誠正閣。右承旨與一提學入侍時。一提學金鍾秀。右承旨李得臣。假注書金孝建。記事官車亨衢金鳳顯。以次進伏訖。上曰。他承旨入侍。賤臣出來傳命。行左承旨李在學。追入進伏。上曰。是甲辰八月二十九日。卽我先大王御極之年月日也。而重逢是年。又當是月。予於是日。欲爲踐位行禮。因受群臣朝參矣。其時卿亦來參。好矣。鍾秀曰。臣當參班矣。上曰。近日世道。無一可觀。義理晦塞。堤防壞了。殊可閔也。鍾秀曰。果如聖敎矣。命退。諸臣以次退出。
정조 8년
甲辰八月二十五日午時。上御重熙堂。禮房承旨入侍時。左副承旨趙興鎭。假注書金孝建。記注官金健修。記事官李崑秀。原任直閣鄭東浚。檢校直閣徐龍輔。以次進伏訖。上命書傳敎曰。再明日別試射時。春塘臺設六貫革。丹楓亭設三貫革。不老門設二貫革事。預爲。分付。丹楓亭分所。依例以七試官磨鍊。不老門分所。地勢狹窄。與命官以五試官磨鍊事。亦爲。分付。帳殿則兵曹判書各營將臣禁軍別將各營中軍別將局別將禁軍番將千摠騎士將把摠哨官扈衛別將內乘別軍職宣傳官都摠府郞廳駕前駕後事知應射內寺府中官內醫院醫官司謁司鑰別監。一體應射。丹楓亭分所。則忠壯忠翊將五衛將武兼守門將部將忠義三曹佐郞監察引儀各司主簿別提武藝出身內弓房弓矢人應射。不老門武藝廳應射。依此傳敎。試記秩秩修整待令事。該房申明。分付。命退。諸臣以次退出。
정조 8년
甲辰八月二十五日酉時。上御重熙堂。坐直承旨入侍時。左副承旨趙興鎭。假注書金孝建。記注官金健修。記事官李崑秀。以次進伏訖。上命入留院公事。賤臣出來。持公事還入。命書掌令金宗鐸疏批訖。命退。承史以次退出。
정조 8년
行都承旨李亨逵坐。行左承旨李在學坐直。行右承旨金思穆坐。左副承旨柳誼坐。右副承旨權坐。同副承旨金履正坐直。注書二員未差。假注書金孝建仕直李敬五侍講院進。事變假注書未差。
정조 8년
李在學啓曰。右副承旨權。今日不爲仕進。卽爲牌招。何如。傳曰。允。
정조 8년
傳于李亨逵曰。兵曹參知前望單子入之。
정조 8년
兵曹參知前望單子入之。李得臣落點。
정조 8년
傳于李亨逵曰。禮房承旨入侍。
정조 8년
傳于李在學曰。仁川府使罷黜代。令該曹口傳差出。
정조 8년
傳于李亨逵曰。左副承旨許遞。前望單子入之。
정조 8년
李亨逵啓曰。右承旨金思穆。卽爲牌招察任。何如。傳曰。允。
정조 8년
傳于李在學曰。分所命官。以正一品擬入。
정조 8년
傳于李在學曰。軍士房承旨入侍。
정조 8년
以禮曹冊寶冊印奉出習儀節目。傳于李在學曰。冊寶冊印奉出殿號。初無明白稟旨。亦不指的下敎。而以仁政明政。分排磨鍊。已極未妥。況習儀殿號之憑此磨鍊。亦甚不可。至於內習儀。例於各殿親臨受號之內殿爲之。而今番以仁政明政外殿磨鍊。然則宮人執事則出來。醫女執事則陞殿爲之乎。卿曹擧行。節節顚錯矣。卿若詳考曹上謄錄。則豈有是也。卿則從重推考。下吏令攸司嚴加科罪。更爲考例草記。
정조 8년
傳于金履正曰。帳殿試射畢試後。頒賞日字。更當下敎。入格軍校。切勿等待之意。纔有筵敎。而各營或慮有預令知委之事。更此。分付。該房申明知委各營。待頒賞日字下敎。頒賞軍校。知委待令事。從事官發牌聽傳敎。
정조 8년
以義禁府沈綏之羅烈囚單子。傳于金履正曰。付過放送。秋務方殷。使之當日還官。
정조 8년
以刑曹禮曹書吏張道純考律嚴勘事啓目。傳于金履正曰。分揀放送。
정조 8년
傳于李在學曰。同副承旨入侍。
정조 8년
李在學。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 8년
金履正。以禮曹言啓曰。來九月十三日。太室親上冊寶親祭時。省牲省器之節。依例以親臨磨鍊乎。敢稟。傳曰。謹當躬行矣。
정조 8년
金思穆。以禮曹言啓曰。傳曰冊寶冊印奉出殿號。初無明白稟旨。亦不指的下敎。而以仁政明政。分排磨鍊。已極未妥。況習儀殿號之憑此磨鍊。亦甚不可。至於內習儀。例於各殿親臨受號之內殿爲之。而今番以仁政明政外殿磨鍊。然則宮人執事則出來。醫女執事則陞殿爲之乎。卿曹擧行。節節顚錯矣。卿若詳考曹上謄錄。則豈有是也。卿則從重推考。下吏令攸司嚴加科罪。更爲考例草記事。命下矣。王大妃殿惠慶宮上號處所。前以景福殿通明殿。稟旨啓下。內習儀似當於受號內殿擧行。故姑未稟定。以待下敎。而至於殿下親進冊寶冊印習儀。則前以仁政明政兩殿。旣已單子啓下。以此先爲磨鍊。知委都監。俾免臨時窘速。而殿下親進冊寶冊印一款。未能別白詳書。有若內習儀之竝行於外殿者然。致速嚴敎。莫非臣昏謬未能詳察之致。不勝惶恐待罪之意。敢啓。傳曰。旣已推考。更何待罪。設如卿之草記。親上冊寶習儀。行於仁政殿云。而若於仁政月臺親上。則道路勢將更由明政殿。此亦非掣肘之端乎。更卽詳考卿之曹上謄錄。指一草記。可也。
정조 8년
金思穆。以禮曹言啓曰。來九月十八日。景慕宮親上冊印。親祭時省牲省器。所當以親臨磨鍊。取稟。而其日詣宮。卯時行祭。親臨省牲。事勢窘速。癸卯年上號親祭時省牲。有亞獻官前一日替行之例。今番則何以爲之乎。敢稟。傳曰。更待下敎。
정조 8년
李在學。以兵曹言啓曰。今此別試射時。標下軍兵各差備等鳥銃入格人姓名。別單一度。扈衛廳無料軍官。柳葉箭追付入格人姓名別單一度及射砲入格人摠數。別單書入之意。敢啓。傳曰。知道。
정조 8년
金履正。以兵曹言啓曰。因扈衛廳草記。本廳無料軍官軍兵。一體許赴事批旨內。卽令兵曹。今日一體付試。可也事。命下矣。依傳敎。扈衛廳無料軍官二百五十二人。無料軍二十六名。竝添錄付試。而外司僕寺所屬馬醫司僕二人。理馬養馬巨達等一百三名。成冊追到。亦爲添錄。摠數單子。更爲書入之意。敢啓。傳曰。知道。
정조 8년
李在學。以備邊司啓曰。卽見東萊府使李義行狀啓。則以爲作挐漂人等。嚴刑究問。更爲取招。則罪人孫古男。毆打同漂之人。冒出禁標之外。取市上之物。批庫倭之頰。科外雜物。勸衆人同犯。此皆罔赦之罪。若其破門突入。荷劍咆喝。頭倭避匿。器械竝撤。則便是劫盜。其爲罪魁。的實無疑。合施重律。斷不可容貸。許日成登道之後。作頭揚揚。呵官人之騎。禁步倭之過。一路騷然。其弊可知。當爲古男之之次。李大成。助日成呵行路。裴尙采朴善才爲索古男。冒出禁標之外。金芿叱金。語其言詰之事。而惹起古男之鬧端。金正金。以古男之指揮。索不時之酒希。竝不可無罪。而就其中論輕重。則大成有助惡之跡。尙采善才。有冒出之罪。而無同惡之心。芿叱金惹鬧。或非本意。而正金索酒。出於使喚。則擬罪之際。宜有差等。至於科外雜物持來之罪。雖是古男之作俑。此則二十四名。皆有所犯。其中沈次傑。年老病深。除刑推姑爲保放。二十三名。竝爲仍囚。其罪狀。分首從照法勘處事。令廟堂稟處爲請矣。彼此漂民。資給津送之際。約條申明。防限截嚴。今此漂民孫古男之作挐異國。誠一變怪。破門突入。荷劍咆喝。極爲凶獰。甚至於白晝奪貨。無異强盜。當初平問之時。罪犯已綻。從後刑訊之下。情節盡露。古男之爲首唱爲罪魁。雖以渠招觀之。已皆自服。經國大典贓盜條有曰。冒出外境。偸取彼人財物者絞。況古男所犯。不但止於冒出偸取而已。至有彼人別書契之出來。則其在懲頑民示隣國之道。施以一律。斷不可已。分付左水使及該府使。大張軍威。館門前彼人所視處。卽令梟示。許日成之和同古男。放肆呵辟。橫挐一路。爲古男之次。令道臣更加嚴刑懲礪。減死定配。李大成裴尙采朴善才金芿叱金金正金。俱有助勢之罪。令道臣嚴刑分配。其外諸囚。不過隨從之類。竝嚴刑一次。懲礪放送之意。分付。何如。傳曰。諸囚事。依草記施行。其中魁首漢。事係一律。遍詢原任大臣及有司諸堂。如無異議。星火行會。如有參差之論。更卽草記。可也。
정조 8년
李在學。以訓鍊都監言啓曰。明日親臨別試射時。內外各處入直。將官。以先射將官。臨時待標信。替代赴試之意。敢啓。傳曰。知道。
정조 8년
李在學。以訓鍊都監言啓曰。今次別試射時。後試鳥統單子五度。柳葉箭單子一度。書入之意。敢啓。傳曰。知道。
정조 8년
李在學。以禁衛營言啓曰。明日親臨春塘臺別試射時。內外各處入直將官。以先試將官。臨時待標信。替代赴試之意。敢啓。傳曰。知道。
정조 8년
李在學。以禁衛營言啓曰。來九月當六番中部前司屬京畿五哨軍兵。逢點實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 8년
李在學。以御營廳言啓曰。今此別試射時。各處入直將官。以他將校替代赴試。而東營集春營入直將官。則待標信赴試之意。敢啓。傳曰。知道。
정조 8년
金履正。以御營廳言啓曰。本廳來九月十月兩朔應立。後部後司屬黃海道五哨軍兵。六百七十名。已爲逢點整齊矣。九月初一日。與右司軍兵。替代立番後。舊軍放送之意。敢啓。傳曰。知道。
정조 8년
金履正。以守禦廳言啓曰。依傳敎。今此別試射時。本廳將校軍兵應試人摠數。別單書入之意。敢啓。傳曰。知道。
정조 8년
李在學。以摠戎廳言啓曰。今此別試射時。本廳將校軍兵應試入格摠數。別單書入之意。敢啓。傳曰。知道。
정조 8년
漢城府照目粘連富平居折衡李貴石擊錚原情云云。一邊之言。亦難的信。令道臣別定剛明官。從公決處之意。分付。何如。判付啓。依回啓施行爲旀。明査決給後。狀聞事。分付爲良如敎。
정조 8년
漢城府啓目粘。長湍居李賢中。擊錚原情云云。嚴飭山在官。前期拘移後。具由狀聞之意。分付該道道臣。何如。判付啓。依回啓施行爲旀。山在官若然按法通治。豈而李賢中煩籲。此意竝以嚴飭。分付爲良如敎。
정조 8년
大司憲李聖圭。大司諫李度默。掌令李迪喆。持平沈晉賢。正言李顯道李翼晉等箚曰。伏以。龜賊之罪。是何等劇逆。鞫獄之體。是何等至重。治逆之法。固當如燎原之撲。逮捕之急。不啻如絃矢之發。而卽伏聞龜柱發捕。有待下敎之命。臣等相顧愕眙。自不覺目瞠而口呿。不料聖明之朝。有此非常之過擧也。日昨殿下。旣允臣等之啓。旋收出陸之命。仍許設鞫之請。凡有血氣之倫。莫不明目張膽。期見巨魁之就戮逆窩之打破。以副一國臣民食肉寢皮之願矣。緹騎纔出。聖旨踵下。旣發之捕。未免中止。已允之啓。將歸文具。國體之壞損。已無可言。中外之惶惑。當復如何。伏乞聖明。益加三思。亟令王府。依前發捕。無致晷刻之遲延。俾鞫體嚴王法正焉。取進止。答曰。省箚具悉。所陳與事實爽誤矣。
정조 8년
執義李東郁疏曰。伏以。邦慶無疆。冊禮誕擧於貳極。聖孝克伸。鑾輿載回於仙寢。欣忭頌祝。小大同情。仍伏念臣於三司之職。非但自來情勢之難强。實無一分堪承之望。而適當霈澤旁流之日。遽有龜賊出陸之命。急於懲討。冒沒出肅。進而求對。而未蒙賜接。退而聯箚。而擧措顚錯。問備之請。旣出於喉院。譴削之斥。迭發於司直。至以草草陳箚。殊欠誠實爲言。其所臚列。無復餘地。噫。名以三司。若或欠誠於討賊之義。則論其罪犯。誅戮猶輕。不意彈墨未乾。新除遽降。且惶且感。益不知置身之所也。人言已極深峻。悰地益復危蹙。臺端一步。鐵限在前。玆敢略暴微懇。伏乞聖慈。亟削臣職。以肅朝綱。以安私分焉。臣不敢以臺職自居。而事關沐浴。爭執爲急。敢此沬血仰陳。惟聖明裁察焉。龜柱卽先朝之逆。殿下之賊。國人不共一天之讎也。其四罪斷案。卽是天地之所不容。三司大論。可見神人之所共憤。尙今假息於地上。已是失刑之大者。而何幸天心亟回。臺啓克允。邦憲將伸。輿憤庶洩。而卽伏聞龜賊發捕之後。旋有待下敎之命。臣不勝愕眙。繼之以抑塞也。逆獄何等至重。鞫體何等至嚴。而自海而陸。已多中外之惶惑。旣捕還寢。益切日後之憂虞。大僚聯箚。亶出懲討之大義。而俄下聖批。乃以登對時。當面議爲敎。噫。極逆拿捕。晷刻是急。有國刑政。玩愒當戒。豈有凶如龜柱。逆如龜柱。而一日二日。惟事恬嬉。不思所以汲汲行討。以杜禍本者乎。伏乞聖明。亟寢龜賊撤捕之命。仍令王府。急速拿來。設鞫得情。快正王法焉。答曰。省疏具悉。所陳已喩諸批矣。爾其勿辭察職。
정조 8년
獻納兪岳柱疏曰。伏以。惟天惟祖宗。眷佑我東方。王世子邸下天質夙就。冊禮載擧。此誠宗社億萬年無疆之休。百僚蹈舞。八域歡抃。凡厥含生之類。孰不延頸而攢手也哉。嗚呼嘻噫。向日夏賊之變。尙忍言哉。亂臣賊子。何代無之。而其窮凶絶悖之言。劇逆大憝之迹。自有載籍以來。通天地亘萬古所未有所未聞之一大劇逆也。爲今日臣子者。孰不欲口臠其肉。手解其體。而天討徑行。情節未及究覈。私書盡燒。繆結一未鋤鉤。顧其逆節。實非一朝一夕之故。則平日醞釀。必有同心同謀之類。臣爲夏賊之親屬傔從。竝命嚴鞫。期於得情。而至若破家瀦澤。孥籍散配。雖已依例行之。此不過治逆常憲。則适明璉之律。不用於此賊。而將何處用之乎。其妻孥之發配者。亟命拿來。施以當律。斷不可已也。其父陽澤之丙申緩獄。已是絶悖。五條賊招之不載結案。尤極叵測。其時箚啓。聲罪無餘。則到今夏賊之出。其凶肚逆腸之父傳子襲。昭不可掩。且若斗恒。則雖曰出繼。而旣是夏賊之猶子。則緣坐之律。烏可免乎。臣謂金陽澤。一依禧賊律。亟施追奪之典。金斗恒。亦依他逆例。竝施應坐之律。宜矣。今番赦典中。巨魁大慝。亦多有疎放者。嗚呼。此何事也。龜柱貫盈之罪。方在臺啓之中。久稽肆市之典。尙爲貸頭之鬼。王章之失。已無可言。神人之憤。去而益激。今此出陸之命。遽下於千萬夢想之外。國人則皆曰可殺。而殿下則獨施輕典。一邊懲討。一邊疎釋。公議不有。而傳敎別下。便同尋常雜犯之遇赦輒放者然。古今天下。寧有是耶。臣雖愚迷。豈不知殿下此擧。亶出於仰慰慈殿。而以私掩公。自有故人之攸戒。屈法伸恩。本非王政之可行。不料聖明之世。有此過中之擧也。伏願亟寢龜柱出陸之命。使亂賊知畏。輿憤少洩焉。韓翼謩之負犯。何如。關係。何如。而初命放釋。已失寬典。旋復減等。尤非法意。給牒之命。又下此際。物情駭惑。尤當如何。亦願收還成命。以嚴隄防焉。至於元喆。以榮順爲父。以貞喆爲弟。則其所關係。有非尋常干連之比也。柱翼乃禧能之卵育。趾述之血黨。陰凶情節。已載於金吾之案。萬軾則締結妖宦。譸張凶論。罪惡不輕。情狀叵測。鄭履煥之爪牙于龜賊。李聖模之親密于逆能。俱是罔赦之罪。而決不可混置於疎放。臣謂五罪人酌處之命。一倂還寢。可也。嗚呼。丙丁時事。尙忍言哉。群凶之醞釀已成。國家之安危未分。宗社之計。凜如一髮。至今追思。毛骨俱竦。雖至昇平百年之後。不可一日忘此賊。而今於未十年之間。禁網稍弛。人心狃安。嚴隄防之道。已自殿下而忽之。若此不已。歲月寢久。則臣恐明義一部。無地可讀。而懲討之義。掃地盡矣。豈不凜然而寒心也哉。今此諸賊干連之中。不當赦而赦者。臣未及一一枚擧。而凶徒之無所懲畏。亂賊之得以覬覦。未必不由於濫赦之致也。日後之憂。庸有其極。伏願殿下。益軫苞桑之慮。更嚴隄防之道。凡係臺啓之方張者。金吾之覆難者。竝刊赦典。昭示國是。以爲裕昆之方焉。答曰。省疏具悉。所陳。悉諭諸批矣。爾其勿辭察職。
정조 8년
甲辰八月二十六日辰時。上御重熙堂。禮房承旨入侍時。左副承旨趙興鎭。假注書金孝建。記事官金鳳顯李崑秀。以次進伏訖。興鎭曰。明日出宮門路。尙未定奪。故敢達矣。上曰。臨時當下敎矣。命退。承史以次退出。
정조 8년
行都承旨李致中坐。行左承旨李在學坐直。行右承旨金思穆坐。左副承旨柳誼坐。右副承旨李義行在外。同副承旨權坐直。注書二員未差。假注書金孝建仕李敬五侍講院進。事變假注書朴能源仕。
정조 8년
李在學啓曰。今日殿座時。承旨不可不備員。都承旨李亨逵。不爲仕進。所當牌招。而拘於廳規。不得請牌。何以爲之。敢稟。傳曰。許遞。前望單子入之。
정조 8년
以宗宰望洪判府事有頉代。傳于金思穆曰。以金華鎭爲之。
정조 8년
以御營廳合操單子。傳于金思穆曰。明日頒賞相値。合操停止。
정조 8년
以前假注書朴能源拿處傳旨。傳于柳誼曰。分揀。
정조 8년
兵曹口傳政事。以洪良浩閔鍾顯爲副摠官。
정조 8년
李在學啓曰。臣與同副承旨金履正伴直矣。纔已遞去。伴直無人。同副承旨權。卽爲牌招入直。何如。傳曰。允。
정조 8년
承旨前望單子入之。李義行落點。
정조 8년
金思穆。以禮曹言啓曰。傳曰旣已推考。更何待罪。設如卿之草記。親上冊寶習儀。行於仁政殿云。而若於仁政月臺親上。則道路勢將更由明政殿。此亦非掣肘之端乎。更卽詳考卿之曹上謄錄。指一草記。可也事。命下矣。上年則太室旣不上冊寶。而只上號於王大妃殿惠慶宮。故習儀竝行於明政殿。景慕宮上號肄儀習儀。則因特敎。行於涵仁亭矣。今番太室上冊寶習儀肄儀及王大妃殿上冊寶習儀。同行於一日之內。似不無窘速之端。三度習儀擇日時。以卯巳午時。分排先後。啓下矣。太室上冊寶習儀肄儀。先行於仁政殿。王大妃殿親上冊寶習儀。次行於明政殿。恐似便當。臣曹節目。旣以此啓下。今亦當依此擧行。而太室上冊寶習儀。亦有親上儀節。故臣曹草記。初未別白。致有指一更稟之命。而取考近例。以此磨鍊之意。敢啓。傳曰。知道。
정조 8년
金思穆。以上號都監郞廳。以都提調提調意啓曰。王大妃殿致詞一道。箋文一道。惠慶宮致詞一道。箋文一道。各書眞諺二本。謹此封進之意。敢啓。傳曰。知道。
정조 8년
李致中。以司饔院官員。以都提調提調意啓曰。本院燔造官奉事趙好彦。今二十四日政。順陵直長遷轉矣。莫重燔任。不可久曠。其代。柴場官直長李亨權仍察。使之除辭朝擧行。何如。傳曰。允。
정조 8년
李在學。以兵曹言啓曰。文臣兼宣傳官李祖承。素患痰癖之症猝劇。無路供職。呈狀乞遞。實病旣如此。則侍衛之任。不可久曠。今姑改差。何如。傳曰。允。口傳差出。
정조 8년
李在學。以訓鍊都監言啓曰。明日親臨頒賞時。本局入格局別將李吉培。永肅門受點入直矣。受賞間。以他別將宋載岳。待標信替代之意。敢啓。傳曰。知道。
정조 8년
李在學。以禁衛營言啓曰。來十一月當六番中部左司屬京畿五哨軍兵。來十月二十五日。京中逢點。依例準二朔立番之意。本道監司處。預爲知委。何如。傳曰。允。